मोतिहारी में मानव रहित रेलवे क्रॉसिंग पर हादसा, ट्रेन से टकराया ऑटो

फाेटो: टक्कर के बाद टेम्पो ट्रेन के इंजन में फंस गया।

ट्रेन के इंजन में फंसा टेम्पो

हादसा मोतिहारी के सेमरा-सुगौली रेलखंड पर गुमटी संख्या 169 सी के रेलवे क्रॉसिंग पर हुआ। टेम्पो के रेलवे क्रॉसिंग पार करने के दौरान मुजफ्फरपुर से देहरादून जा रही राप्ती-गंगा एक्सप्रेस आ गई और टेम्पो इसकी चपेट में आ गया। टक्कर से टेम्पो के परखच्चे उड़ गए और वह ट्रेन के इंजन में फंस गया। ट्रेन के इंजन में टेम्पो के फंस जाने से ट्रेन कई घंटे तक रुकी रही। बाद में टेम्‍पो को हटाकर ट्रेन को रवाना किया गया। इस वजह से करीब 7 घंटे तक ट्रेनों का परिचालन भी प्रभावित रहा। खबर मिलते ही जिले के बड़े प्रशासन‍िक अधिकारी मौके पर पहुंच गए। शुरुआत में ग्रामीणों की मदद से शवों को बाहर निकाला गया। स्थानीय लोगों में इस दुर्घटना को लेकर काफी गुस्‍सा है।

सीएम ने घटनास्थल का लिया जायजा

मुख्यमंत्री ने हादसे पर गहरा शोक व्यक्त किया है। उन्होंने घटनास्थल का जायजा लिया। अस्पताल में घायलों से मिले। कहा- रेलकर्मियों का निलंबन काफी नहीं है। उनके खिलाफ हत्या का केस दर्ज होना चाहिए। पूर्व मध्य रेलवे के जीएम मधुरेश कुमार ने भी घटनास्थल पर पहुंचकर जानकारी ली। सभी मृतक जिले के चिउटांहा और फेनहारा के रहने वाले थे। पीड़ित जीजा और साले के परिवार के थे।

दो परिवारों में 18 की मौत

मृतकों में सेमरा चिउटांहा निवासी प्रमोद पांडे, सुभाष कुमार, मनीष कुमार, संध्या कुमारी, जयंती कुमारी, निक्की कुमारी, आदर्श कुमार, रीतेश कुमार, सुभद्रा कुमारी, सविता देवी, नेहा कुमारी, वीणा देवी और पकड़ी दयाल अनुमंडल के फेनहारा निवासी अंकित कुमार, मनीष कुमार, चंद्र किशोर मिश्र, कुमारी, रूपा कुमारी व रानी कुमारी शामिल हैं।

मदद का एलान

रेलवे ने हादसे में मारे गए लोगों के परिवार वालों को 50-50 हजार रुपए देने का एलान किया है। राज्‍य सरकार ने भी कहा है क‍ि वह मृतकों को परिवार को 1.5-1.5 लाख रुपए देगी। इसके अलावा, घायलों के लिए 5-5 हजार रुपए की मदद की घोषणा की गई है।